
GHID DE APLICARE
pentru apelul de selectare a grupurilor de inițiativă din blocurile locative care vor beneficia de sprijin pentru constituirea Asociațiilor de Proprietari din Condominiu (APC), în cadrul programului-pilot implementat de către Programul Națiunilor Unite pentru Dezvoltare în Moldova și AO Centrul CONTACT cu suportul financiar al Guvernului Danemarcei














2026
Introducere
Acest apel se adresează proprietarilor de apartamente din blocurile locative multietajate care doresc să își constituie o Asociație de Proprietari din Condominiu (APC), forma de administrare prevăzută de Legea nr. 187/2022 cu privire la condominiu. Grupurile de inițiativă selectate vor primi, timp de un an, sprijin gratuit — juridic, organizatoric și de instruire — pentru a parcurge întregul drum: de la primele discuții cu vecinii până la asociația înregistrată și funcțională.
Programul-pilot este implementat de către Programul Națiunilor Unite pentru Dezvoltare în Moldova și AO Centrul CONTACT în cadrul proiectului „Un viitor mai verde, promovarea drepturilor și a stabilității: stimularea unei tranziții incluzive și verzi printr-o guvernare receptivă în regiunea Vecinătății Estice”, implementat  cu suportul financiar al Guvernului Danemarcei. Experiența celor zece grupuri va sta la baza unui ghid practic, pus la dispoziția tuturor blocurilor din țară care vor urma același drum.
De ce contează o Asociație de Proprietari din Condominiu (APC)? APC este singura formă prin care proprietarii unui bloc decid împreună, transparent și cu efecte juridice, cum se administrează și se repară bunurile comune. Legea prevede obligativitatea înregistrării APC, oferind astfel proprietarilor posibilitatea unei gestionări mai eficiente a blocului. Totodată, APC este condiția de bază pentru accesarea programelor naționale de finanțare a renovării energetice, precum cele derulate de Centrul Național pentru Energie Durabilă (cned.gov.md/ro/feerm). Blocurile care rămân în formele vechi de administrare (APLP, CCL, ACC) sau fără nicio formă de administrare nu au acces la aceste programe.
Obiectivele apelului:
1. selectarea a zece grupuri de inițiativă care vor constitui/reorganiza APC cu sprijinul programului;
· acordarea suportului juridic grupurilor de inițiativă pentru reorganizarea asociației de tip vechi și la înregistrarea APC, prin elaborarea pachetelor de documente și sprijin la adunările generale;
· instruirea noilor asociații pentru primii pași de funcționare: guvernanță, buget, plan de lucru, comunicarea cu proprietarii, pregătirea pentru programele de finanțare;
· dezvoltarea unui Ghid practic privind reorganizarea în Asociație de Proprietari în Condominiu (APC).
1. Cine poate aplica
La acest apel pot aplica  grupurile de inițiativă formate din  3–5 proprietari care își doresc să îmbunătățească condițiile de viață ale locatarilor din blocul sau blocurile în care locuiesc. Pentru a fi admisă, o aplicație trebuie să îndeplinească patru condiții minime obligatorii:
	
	Condiție

	a.
	Blocul sau blocurile incluse în program sunt blocuri locative multietajate cu apartamente în proprietate privată, situate în Republica Moldova. Dacă se aplică pentru mai multe blocuri (până la 4), acestea trebuie să aibă curte comună sau infrastructură comună (rețele, parcare, spații verzi); blocurile fără legătură între ele nu pot forma o singură asociație.

	b.
	Pentru aceste blocuri nu există deja o Asociație de Proprietari din Condominiu înregistrată conform Legii nr. 187/2022. Blocurile administrate de asociații de tip vechi (APLP, CCL, ACC), de întreprinderea municipală de gestionare a fondului locativ (ÎMGFL), de un gestionar privat sau fără nicio formă de administrare sunt toate eligibile.

	c.
	Grupul de inițiativă este format din 3–5 persoane care au cel puțin 18 ani împliniți, proprietari sau coproprietari de apartamente sau spații din blocurile respective, dintre care una este desemnată persoană de contact. Administratorul sau membrii conducerii unei asociații vechi pot face parte din grupul de inițiativă în calitate de proprietari sau coproprietari.

	d.
	Formularul de aplicare (Anexa 1) este completat integral, semnat și depus în termen împreună cu Scrisoarea de intenție (Anexa 2). 



Notă: La această etapă nu se cer alte documente confirmative decât formularul completat și declarațiile anexate. 
2. Ce oferă programul și ce rămâne în atribuțiile proprietarilor
	Programul oferă gratuit
	Rămâne în sarcina proprietarilor

	Diagnosticul situației juridice a blocului și un plan individual de acțiune
	Decizia de a constitui asociația, luată de proprietari la adunarea generală

	Sprijin la organizarea și desfășurarea adunărilor generale, inclusiv pentru alegerea unui nou administrator, dacă proprietarii o doresc
	Participarea la adunări și atingerea cvorumului prevăzut de lege

	Pregătirea statutului, a regulamentelor și a dosarului complet de înregistrare; însoțire la Agenția Servicii Publice
	Taxele și plățile aferente înregistrării asociației, în cuantumul stabilit de lege (estimate în planul de acțiune)

	Instruiri pentru conducerea noii asociații: guvernanță, buget, plan de lucru, comunicare, acces la finanțare
	Timpul membrilor grupului de inițiativă și al viitorilor membri ai organelor asociației

	Informații despre programele de finanțare a renovării energetice
	Plățile aferente funcționării asociației după constituire


3. Desfășurarea apelului
Apelul se desfășoară într-o singură rundă, în următoarele etape:
1. Depunerea aplicațiilor — prin e-mail, până la 16 octombrie 2026, ora 17:00. 
1. Verificarea condițiilor de admitere (secțiunea 1). Aplicanții cu date lipsă vor fi contactați pentru a completa în maxim 3 zile lucrătoare.
2. Interviul — grupurile pre-selectate vor fi invitate la o discuție scurtă, online sau la fața locului.
3. Evaluarea și clasamentul după criteriile din secțiunea 5.
4. Decizia comisiei de selecție privind selectarea finală a beneficiarilor și formarea listei de așteptare. 
5. Comunicarea rezultatelor prin email tuturor aplicanților și publicarea listei celor zece grupuri selectate.
6. Semnarea angajamentului de către grupurile selectate și începerea lucrului: vizita de diagnostic și planul individual de acțiune.
În cadrul apelului, până la 3 grupuri pot fi incluse în lista de așteptare, care vor fi eventual admise în program, în ordinea descrescătoare a punctajului, dacă un grup selectat se retrage sau nu progresează în primele 3 (trei) luni.
4. Modul și termenul de depunere
	Termenul-limită
	16 octombrie 2026, ora 17:00

	Cum se aplică
	Prin e-mail, la adresa gheorghe.riciu@undp.org, cu subiectul: „Aplicație APC — [localitatea], [adresa blocului]”.
Formularul de aplicare (Anexa 1, disponibil în română și rusă în format Word pe pagina apelului, www.undp.org/moldova) se completează în Word sau de mână, se semnează de persoana de contact și se trimite ca fișier Word, PDF, scanat sau fotografiat lizibil. La dosar se completează și Scrisoarea de intenție (Anexa 2). Completarea documentelor necesare durează 15–20 de minute. Nu se anexează alte documente.

	Confirmarea primirii
	În cel mult 3 zile lucrătoare primiți, ca răspuns la e-mail, confirmarea primirii și înregistrării dosarului. 

	Sesiune de informare online (Zoom)
	Marți, 6 octombrie 2026, ora 18:00 — prezentarea programului, condițiile de aplicare și completarea formularului, pas cu pas. Link: https://undp.zoom.us/j/83328170523?pwd=izJJud7AhXNLL2W3QSSSM4vc5a9crH.1 
Meeting ID: 833 2817 0523
Passcode: 742307
Sesiunea durează aproximativ o oră. Înregistrarea se publică pe pagina apelului, www.undp.org/moldova.



5. Criteriile de selecție și evaluare
Aplicațiile admise se evaluează pe 100 de puncte, după cinci criterii cu pondere egală. Primele două se acordă automat, pe baza datelor din formular; celelalte trei se apreciază pe baza răspunsurilor din formular și a interviului.
	Nr.
	Criteriu
	Cum se punctează
	Scor maxim

	1.
	Localitatea și acoperirea geografică
	Localitate din afara municipiului Chișinău: 20 pct.
Suburbie a municipiului Chișinău: 15 pct.
Orașul Chișinău: 10 pct.
	20

	2.
	Numărul total de apartamente din blocul sau blocurile pentru care se aplică
	100 sau mai multe apartamente: 20 pct.
50–99 apartamente: 15 pct.
sub 50 apartamente: 10 pct.
Desprinderea unui bloc dintr-o asociație existentă funcțională: −5 pct.
	20

	3.
	Motivația și angajamentul grupului de inițiativă: de ce doriți o asociație, ce vreți să se schimbe, cât de clar este obiectivul și cât de asumat este angajamentul membrilor
	Motivație clară și obiectiv concret, angajament asumat de toți membrii: 17–20 pct.
Motivație clară, exprimată mai ales prin problema tehnică de rezolvat: 12–16 pct.
Motivație generală: 8–11 pct.
Motivație absentă sau contradictorie: 0–7 pct.
	20

	4.
	Capacitatea de mobilizare: componența grupului, ce ați făcut deja împreună cu vecinii, sprijinul estimat al proprietarilor
	Grup de 4–5 persoane cu experiență de acțiuni comune reușite și sprijin estimat de peste jumătate din proprietari, cu o bază credibilă a estimării: 17–20 pct.
Grup de 3–5 persoane, cel puțin o acțiune comună, sprijin estimat de peste un sfert: 12–16 pct.
Grup formal, fără experiență comună, sprijin necunoscut: 8–11 pct.
O singură persoană activă, conflicte deschise, sprijin sub un sfert: 0–7 pct.
	20

	5.
	Situația juridică actuală și fezabilitatea constituirii asociației în perioada programului
	Situație clară, fără datorii sau litigii cunoscute: 17–20 pct.
Asociație veche cu administrator inactiv, dar proprietarii doresc schimbarea lui; sau bloc gestionat de ÎMGFL: 12–16 pct.
Neclarități semnificative, datorii mari, litigii în derulare: 8–11 pct.
Insolvabilitate cu administrator autorizat, litigii care blochează reorganizarea: 0–7 pct.
	20

	
	Total
	Prag de intrare în clasament: 70 de puncte
	100



La constituirea listei finale, comisia urmărește ca cel puțin trei grupuri să fie din afara municipiului Chișinău, ca portofoliul să cuprindă atât blocuri cu asociații vechi, cât și blocuri fără persoană juridică a proprietarilor, și ca două grupuri să nu provină din același ansamblu rezidențial. Nu se selectează grupuri din blocuri administrate de membri ai echipei de implementare.
6. Interviul
Grupurile pre-selectate vor fi invitate, după închiderea apelului, la un scurt interviu (15–20 de minute, online sau la fața locului) despre situația din bloc, administrarea acestuia și participarea la activitățile programului. 
Înainte de a trimite aplicația, asigurați-vă că:
· grupul are între 3 și 5 membri, toți proprietari sau coproprietari în blocurile pentru care aplicați;
· ați indicat numărul de apartamente pentru fiecare bloc;
· ați răspuns la cele trei întrebări din secțiunea D cu cuvintele voastre - ele sunt baza evaluării;
· persoana de contact răspunde la telefonul și la e-mailul indicate: prin ele vă vom confirma primirea și vă vom invita la interviu;
· ați completat și semnat formularul de aplicare;
· ați completat și semnat Scrisoarea de intenție, inclusiv ați bifat toate cele cinci afirmații din declarația de angajament;
· ați expediat dosarul de pe o adresă de e-mail la care aveți acces și poate fi folosită pentru comunicarea în cadrul proiectului-pilot.

Vă mulțumim pentru interes și așteptăm aplicația dvs!








Pentru întrebări suplimentare, Vă rugăm să ne contactați la 
nr. tel: +373 69753015, în zilele de Luni-Vineri, între orele 9.00 – 17.00, sau la adresa de e-mail: gheorghe.riciu@undp.org 

Vă rugăm să rețineți, că nu există niciun drept legal la selectarea Asociației sau oricare dintre serviciile / măsurile descrise mai sus. 

Nici PNUD Moldova, și nici unul dintre donatorii lor nu sunt răspunzători față de nici o Asociație sau solicitant pentru furnizarea oricăror servicii dintre cele de mai sus sau pentru orice daune sau vătămări care ar putea rezulta în procesul de implementare a proiectului sau din activitățile descrise în textul de mai sus. 

Acest document a fost elaborat în cadrul proiectului „Tranziția verde și guvernarea deschisă și responsabilă în regiunea Parteneriatului Estic, inclusiv în Republica Moldova”, implementat de PNUD Moldova cu suportul financiar al Guvernului Danemarcei. 

